SLUTTRAPPORT FRA ARBEIDSGRUPPEN FOR SENIORLAG

**Konklusjon**

Blant seniormedlemmene er det stort behov for et tilbud som er rettet spesifikt mot erfaringer og utfordringer de opplever i den siste fasen av sin yrkeskarriere. Størstedelen av målgruppen har fortsatt mange yrkesaktive år foran seg, og har behov for en arena der denne livsfasen vektlegges. Deltakerne har hatt en gjennomsnittsalder på omkring 60 år. Mange av dem har vært tillitsvalgte i forbundet og har signalisert at de fortsatt har ønske om å bidra i for eksempel rådgiving og lokale lønnsforhandlinger. Etter arbeidsgruppens erfaring er målgruppen opptatt av seniorenes vilkår og karrieremuligheter, hvor lenge det lønner seg å stå i arbeid, vilkårene som pensjonist når de må forlate arbeidslivet og hva Akademikerforbundet vil ha å tilby dem framover. Tilbakemeldingene fra deltakerne har vært veldig positive. Arbeidsgruppen har erfart at flere har benyttet kunnskap fra foredragene i arbeidet sitt. Fagforeningene har et medansvar for at seniorene skal stå lenger i jobb. I dette perspektivet, er seniorrettede tiltak både riktig og berettiget.

**Bakgrunn**

Styret i Region øst etablerte i 2017 en arbeidsgruppe for å undersøke om medlemmer over 55 år, seniorene, hadde behov for å ha egne møter hvor det kunne arbeides med seniorpolitiske spørsmål. Oppdraget var konkret å arrangere møter for målgruppa for å kartlegge interessen og behovet for et slikt tiltak blant medlemmene. Det er fram til oktober 2019 arrangert 6 medlemsmøter med 35 til 45 påmeldte. Invitasjonen til møtene har gått til alle medlemmer i regionen som er 55 år eller eldre. Av region Øst sine omkring 1800 medlemmer, utgjør målgruppen ca 900, altså rundt halvparten av medlemsmassen.

**Deltakerne på seniormøtene**

Anslagsvis var 75 % av deltakerne i seniormøtene yrkesaktive. Ut fra listen over deltakere på seniormøtene, til sammen 64 personer, har arbeidsgruppen fått tilgang til en anonymisert liste over antall personer per årskull. Det ble ikke opplyst om antall yrkesaktive medlemmer per årskull, antakelig på grunn av personvernreglene. Basert på dette materialet måtte arbeidsgruppen legge følgende arbeidshypotese til grunn: Alle 15 medlemmer (23 %) i gruppen med alder ≥55 men <62 er yrkesaktive (selv om det er teoretisk mulig at en liten andel er pensjonister); alle 34 medlemmer (54 %) i gruppen med alder ≥62 men ≤67 er yrkesaktive (selv om vi vet at et mindre, men for oss ukjent antall er pensjonister); alle 15 medlemmer (23 %) med alder > 67 år er pensjonister (selv om vi vet at det kan være enkelte yrkesaktive her). Matematisk gir dette en andel yrkesaktive på 77 %.

Figur 1: Deltakerne i seniorarrangementene delt i 3 grupper; eldre enn 67 – antakelig primært pensjonister, intervallet f.o.m. 62 t.o.m. 67 – gruppen som vurderer når de skal velge å gå av samt noen få pensjonister, og under 62 - antakelig yrkesaktive.

Arbeidsgruppen mener derfor at vi grovt anslått kan si at tre av fire deltakere i seniormøtene var yrkesaktive. Dette stemmer godt overens med arbeidsgruppens inntrykk fra møtene. Aktiviteten kan derfor i det store og hele karakteriseres som et tiltak for yrkesaktive seniorer.

Arbeidsgruppen har fanget opp at en innvending mot våre seniorsamlinger har vært at Akademikerforbundet er et forbund for yrkesaktive. Etter arbeidsgruppens oppfatning bør det imidlertid kunne være tilstrekkelig romslighet i Akademikerforbundet til å akseptere at omkring én av fire deltakere på seniormøtene tidligere er engasjerte medlemmer som ikke lenger er yrkesaktive. Det bør ikke glemmes at mange fagorganisasjoner har pensjonistgrupper/arrangementer for sine pensjonister.

**Faglig innhold**

Arbeidsgruppen har lagt vekt på at det faglige innholdet i seniormøtene ikke skulle være i konkurranse med kurs, møter og aktiviteter som tilbys til forbundets medlemmer. Det ble derfor valgt ut temaer som bør ha særlig relevans for seniorer fra 55 år og oppover:

* Utfordring i seniorpolitikken
* Erfaring med seniorarbeid i Norsk Sykepleierforbund
* Hva gir medlemskapet i Akademikerforbundet når jeg har gått av med pensjon?
* Ny offentlig tjenestepensjon
* Pensjonsreformen og regulering av pensjon
* Hva er seniorpolitikk i arbeidslivet
* Endringer i oppfatninger om aldring og arbeid
	+ Hvordan kan de 15 neste år bli de 15 beste i arbeidslivet
	+ Best for både arbeidsgiver og for den enkelte senior
* Arbeidsgiver og tillitsvalgtes samarbeid om utvikling av seniorpolitikk i virksomheten
* Presentasjon av seniorpolitisks veileder
* Eldrebølge – en storm i et vannglass! Myter eller sannheter.

**Politisk behandling**

Regionstyret i Øst foreslo for hovedstyret at det seniorpolitiske arbeidet i forbundet ville styrkes ved at det i vedtektene slås fast at det kan opprettes regionale seniorlokallag. Disse lokallagene ville, for å samle nok medlemmer, måtte være felles for hele regionen og være underlagt regionstyret på samme måte som studentlag. Dette ville gi laget samme rettigheter som alle andre lokallag, og lagets tillitsvalgte samme rettigheter i henhold til avtaleverket som øvrige tillitsvalgte, herunder rett til permisjon for faglig arbeid. Politisk råd behandlet også dette spørsmålet og gav hovedstyret råd om å utrede saken og legge den fram til behandling i landsmøtet høsten 2019.

Arbeidsgruppen for seniorlag utarbeidet en kortfattet erfaringsrapport. Denne ble sendt til alle regionene som grunnlag for regional behandling av saken i forkant av landsmøtet. Rapporten ble også sendt til Hovedstyret ved forbundslederen.

Hovedstyret valgte å ikke foreslå for landsmøte at seniorlag skulle formaliseres og vedtektsfestes og landsmøtet vedtok at seniorlag i regionene ikke tas inn i vedtektene.

**Arbeidsgruppen for seniorlag**

Arbeidsgruppen har bestått av Sverre Dale, Marianne Hjertstedt, Trine Dreyer, Tormod Kristiansen og Knut Simble(leder), som alle var yrkesaktive seniorer da gruppen ble oppnevnt. Med landsmøtebehandlingen i 2019 har arbeidsgruppen nå fullført oppgaven med å kartlegge interessen og behovet for egne møter for medlemmer over 55 år. Det er nå opp til regionen/regionstyret og eventuelt videreføre seniorarbeidet i regionen. Vi er takknemlige for oppdraget, tilliten vi fikk og de økonomiske rammevilkårene som generøst ble tildelt for å løse oppdraget. De mange, gode tilbakemeldingene vi har fått har vært en god belønning for strevet.

Vi synes imidlertid at det er beklagelig at forbundet ikke ønsker å formalisere et arbeid som vi har erfart at medlemmene har stort behov for. Akademikerforbundet har etter vårt syn gitt fra seg en mulighet til å gå i front for en praktisk seniorpolitikk, både på sentralt og lokalt nivå.

Oslo, januar 2020